酬前駕部員外郎苗發
作者：李端
朝代：唐

paragraphs: 馬融方直校，閱簡復持鉛。
素業高風繼，青春壯思全。
論文多在夜，宿寺不虛年。
自署區中職，同荒郭外田。
山鄰三徑絕，野意八行傳。
煮玉矜新法，留符識舊仙。
涵苔溪溜淺，搖浪竹橋懸。
複洞潛棲燕，疎楊半翳蟬。
詠歌雖有和，雲錦獨成妍。
應以馮唐老，相譏示此篇。